হরিদেবপুরের মুকুন্দদাস পল্লিতে এক মহিলাকে ছুরি মেরে খুনের চেষ্টা করল এক ব্যক্তি। মহিলাকে আঘাত করার পর নিজের পেটেও  ছুরি ঢুকিয়ে দেয় বাবলু প্রধান নামে ওই ব্যক্তি। মঙ্গলবার সকালে লক্ষ্মী জানা নামে ওই মহিলাকে রক্তাক্ত অবস্থায় উদ্ধার করেন স্থানীয় বাসিন্দারা। বাবলুকেও জখম অবস্থায় উদ্ধার করা হয়। দু’জনেই হাসপাতালে চিকিৎসাধীন। 
পুলিশ সূত্রের খবর, মেদিনীপুরের বাসিন্দা বাবলুর সঙ্গে বিয়ের আগে লক্ষ্মীর সম্পর্ক ছিল। এদিন সকাল পৌনে ৮টা নাগাদ লক্ষ্মীর বাড়িতে যায় বাবলু। সেইসময় মহিলার স্বামী অমলেন্দু জানা বাড়িতে ছিলেন না। কিছুক্ষণের মধ্যে অমলেন্দু বাড়ি ফিরলে বাবলুর সঙ্গে তাঁর কথা কাটাকাটি হয়। সূত্রের খবর, বচসার পরই লক্ষ্মীকে ছুরি দিয়ে আঘাত করে বাবলু। লক্ষ্মী নিজেকে বাঁচানোর চেষ্টা করলে দু’জনের মধ্যে ধস্তাধস্তি হয়। লক্ষ্মীকে ছুরি দিয়ে আঘাত করার পর নিজের পেটেও ছুরি ঢুকিয়ে দেয় বাবলু। বাবলুর ছুরি মারার সময় স্ত্রীকে বাঁচানোর চেষ্টা করলে জখম হন অমলেন্দুও। প্রথমে তাঁদের বাঙ্গুর হাসপাতালে নিয়ে যাওয়া হয়। পরে তাঁদের স্থানান্তরিত করা হয় ন্যাশনাল মেডিক্যাল কলেজ হাসপাতালে। 
যদিও লক্ষ্মীর সঙ্গে সম্পর্কের কথা অস্বীকার করেছে বাবলু। উল্টে তার দাবি, মহিলার কাছে সে টাকা পেত। সেটা চাইতেই লক্ষ্মীর বাড়িতে গিয়েছিল সে। এক প্রত্যক্ষদর্শী বলেন, ‘‘বাচ্চাকে স্কুলে দিয়ে আসার সময় দেখি এলাকায় লোকজন জড়ো হয়ে গিয়েছে। ওই ভদ্রলোক দেখি দাঁড়িয়ে আছেন। জিজ্ঞাসা করলাম, আপনার পেটে কে ছুরি মেরেছে। মত্ত অবস্থায় বললেন, আমার পেটে আমি নিজে ছুরি মেরেছি। ওঁর (লক্ষ্মীর) পেটেও আমি ছুরি মেরেছি। জিজ্ঞেস করলাম, এ কাজ কেন করলেন? বললেন, আমি মেদিনীপুরে যেখানে ভাড়া থাকতাম, উনি সেখানে ভাড়া থাকতেন। আমার সব জিনিস নিয়ে চলে এসেছে।’’ পুলিশ জানিয়েছে, লক্ষ্মী ও অমলেন্দু দু’জনেই শ্রমিকের কাজ করেন। তাঁরা দক্ষিণ ২৪ পরগনার পাথরপ্রতিমা এলাকায় থাকতেন। মাসদুয়েক আগে তাঁরা হরিদেবপুরের শিবকালী মন্দিরের কাছে ঘরভাড়া নিয়ে থাকতে শুরু করেন। বাবলু পাথরপ্রতিমার বাড়িতেও কয়েকবার হানা দিয়েছিল। ঠিকানা বদলের পর হরিদেবপুরে এসেও লক্ষ্মীকে সে নানাভাবে হুমকি দিতে শুরু করে। এদিন হাসপাতালে নিয়ে যাওয়ার পর চিকিৎসকের কাছে দেওয়া বয়ানে বাবলু জানিয়েছে, তার পেটে লক্ষ্মী ছুরি ঢুকিয়ে দিয়েছে। এক পুলিশকর্তা জানিয়েছেন, লক্ষ্মীর অভিযোগের ভিত্তিতে বাবলুকে গ্রেফতার করা হবে। আপাতত তাকে পুলিশি পাহারায় রাখা হয়েছে। তবে চিকিৎসকের সামনে বয়ান দেওয়ায় বাবলুর অভিযোগের ভিত্তিতেও পাল্টা একটি মামলা দায়ের করা হবে।